[Foto's] Siamese tweeling in Pta-hospitaal geskei | Maroela Media
Dr Henrika Rossouw. Foto: Verskkaf
Die het agt dokters en 11 verpleegsters Saterdag ses uur geneem om 'n Siamese tweeling in die Netcare Unitas-hospitaal in Centurion van mekaar te skei.
Die tweelingdogtertjies van Bongekile Simelane en Mbongeni Shilongonyane van Swaziland, Uwenzile en Uyihlelile Shilongonyane, wat altesaam 4,21 kg tydens geboorte geweeg het, is op 2 Januarie met 'n keisersnee gebore.
Hulle was aan die heup geheg en het elkeen hul eie hart en lewensbelangrike organe.
Dr. Mariza de Villiers en dr. Paul Stevens, pediatriese chirurge, het voor die operasie gesê die tweeling het 'n goeie prognose aangesien hulle net aan hul vel geheg was.
Die Shilongonyane-tweeling is die tweede Siamese tweeling wat De Villiers en Stevens van mekaar geskei het en dit was die eerste keer dat dié prosedure by Unitas gedoen is.
Die dokters se grootste uitdaging was verdowing gewees, aangesien die tweeling na mekaar gedraai was.
"Omdat hul gesiggies so na aan mekaar was, was dit moeilik om die narkose toe te dien omdat die babas nie op hul rûe neergelê kon word nie," het Stevens gesê.
Dit het byna vier uur geneem om die narkose toe te dien. Die amptelike operasie het om 12:00 begin en was teen 14:00 suksesvol voltooi.
Robert Jordaan, die hospitaal se algemene bestuurder, het gesê die prosedure was 'n mylpaal in die mediese geskiedenis vir die hospitaal.
Centurion Pretoria Unitas
Dr de Villiers is fantasties! Sy het ook op ons seun opereer.
Wonderlik om vir n slag goeie nuus te lees. Welgedaan aan die hele mediese span. Hoop die twee klein mensies herstel vinnig.
Ok, dis dalk nou n mylpaal vir die hospitaal, maar die tweeling was net aan hul vel geheg…nie regtig die mees uitdagende operasie ooit nie. Nietemin, dit beteken die dogtertjies kan 'n gesonde en normale lewe lei. Uitstekend!